**Dôvodová správa**

**B. Osobitná časť**

1. [§ 7 ods. 1 písm. c)]

V § 7 ods. 1 sa vkladá nové písmeno c), ktoré umožňuje získať príspevok z príjmov z poplatkov za uloženie odpadov na skládky odpadov a na odkaliská aj takým obciam, ktoré zavedú a zabezpečujú vykonávanie triedeného zberu pre biologicky rozložiteľné kuchynské odpady z domácností. Príspevok obec bude poskytnutý do 30. septembra príslušného kalendárneho roka. Obec však musí zaslať žiadosť a doručiť do 30. júna príslušného kalendárneho roka, pričom náležitosti žiadosti sú uvedené v návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov v znení nariadenia vlády č. 33/2020 Z. z.

1. [§ 7 ods. 11 a 12]

Odsek 11 ustanovuje podmienky, ktoré musí splniť obec, aby jej bol poskytnutý príspevok. Príspevok na účely zabezpečenia triedeného zberu a zhodnotenia biologicky rozložiteľného kuchynského odpadu z domácností môžu získať len tie obce, ktoré zabezpečujú prostredníctvom zbernej nádoby vykonávanie triedeného zberu biologicky rozložiteľného kuchynského odpadu z domácností, zabezpečujú zhodnotenie celého vyzbieraného objemu biologicky rozložiteľného kuchynského odpadu z domácností v zariadení na zhodnocovanie biologicky rozložiteľného komunálneho odpadu. Obec môže získať príspevok len ak jej nebola v uplynulých troch rokoch uložená sankcia za porušenie podľa § 117 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Zároveň obec musí doručiť žiadosť o poskytnutie tohto príspevku do 30. júna príslušného kalendárneho roka Environmentálnemu fondu.

Odsek 12 ustanovuje účel použitia tohto príspevku. Zákon striktne určuje, že príspevok možno použiť len na zabezpečenie triedeného zberu biologicky rozložiteľného kuchynského odpadu z domácností a jeho následné zhodnotenie v zariadení na zhodnocovanie biologicky rozložiteľných odpadov.

1. [§ 9 ods. 3 písm. g]

V nadväznosti na novelizačné body sa upravuje aj § 9 Správne delikty. Obci bude udelená pokuta, ak príspevok podľa § 7 ods. 1 písm. c) nepoužije na účely zabezpečenia triedeného zberu a zhodnotenia biologicky rozložiteľného kuchynského odpadu z domácností.

1. [§ 10 písm. g)]

Podrobnosti k obsahu žiadosti o poskytnutie príspevku za účelom zabezpečenia triedeného zberu a zhodnotenia biologicky rozložiteľného kuchynského odpadu z domácností budú ustanovené v návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 330/2018 Z. z., ktorým sa ustanovuje výška sadzieb poplatkov za uloženie odpadov a podrobnosti súvisiace s prerozdeľovaním príjmov z poplatkov za uloženie odpadov v znení nariadenia vlády č. 33/2020 Z. z..

1. [§ 11a]

V novom prechodnom ustanovení sa určuje, že Environmentálny fond prvýkrát poskytne príspevok na zabezpečenia triedeného zberu a zhodnotenia biologicky rozložiteľného kuchynského odpadu z domácností v roku 2021.

**K čl. I** **bodu 6** [Príloha č. 6]

Transpozičná príloha č. 6 je doplnená novým bodom č. 3 z dôvodu transpozície smernice Európskeho parlamentu a Rady (EÚ) 2018/851 z 30. mája 2018, ktorou sa mení smernica 2008/98/ES o odpade.

**K čl. II** [účinnosť]

Účinnosť sa navrhuje na 1. februára 2021, a to z dôvodu dostatočnej legisvakačnej lehoty, aby sa adresáti mohli dostatočne oboznámiť so zmenenou právnou úpravou a mali dostatok času a najmä, aby mali obce dostatočný časový priestor na prípravu žiadostí o poskytnutie nového príspevku.